Skupni predlog UREDBA SVETA o spremembi Uredbe Sveta (ES) št. 174/2005 o uvedbi omejitev pri zagotavljanju pomoči v zvezi z vojaškimi dejavnostmi v Slonokoščeni obali /* JOIN/2012/015 final - 2012/0128 (NLE) */





OBRAZLOŽITVENI MEMORANDUM (1) Na podlagi Skupnega stališča 2004/852/SZVP je bila z Uredbo Sveta (ES) št. 174/2005, kakor je bila spremenjena, uvedena prepoved zagotavljanja tehnične in finančne pomoči v zvezi z vojaškimi dejavnostmi v Slonokoščeni obali zaradi izvajanja Resolucije Varnostnega sveta Združenih narodov 1572 (2004). Navedena uredba določa tudi prepoved izvoza opreme za notranjo represijo v Slonokoščeno obalo ter zagotavljanja s tem povezane tehnične in finančne pomoči. Skupno stališče 2004/852/SZVP je pozneje nadomestil Sklep Sveta 2010/656/SZVP. (2) Sklep Sveta 2012/[…]/SZVP z dne […] spreminja Sklep Sveta 2010/656/SZVP v zvezi z obsegom embarga na orožje glede na Resolucijo Varnostnega sveta ZN 2045 (2012). (3) Visoka predstavnica EU za zunanje zadeve in varnostno politiko ter Komisija predlagata, da se ti ukrepi uveljavijo z uredbo na podlagi člena 215 Pogodbe o delovanju Evropske unije (PDEU). 2012/0128 (NLE) Skupni predlog UREDBA SVETA o spremembi Uredbe Sveta (ES) št. 174/2005 o uvedbi omejitev pri zagotavljanju pomoči v zvezi z vojaškimi dejavnostmi v Slonokoščeni obali SVET EVROPSKE UNIJE JE – ob upoštevanju Pogodbe o delovanju Evropske unije, zlasti člena 215 Pogodbe, ob upoštevanju Sklepa Sveta 2012/[…]/SZVP z dne […] o spremembi Sklepa Sveta 2010/656/SZVP o podaljšanju omejevalnih ukrepov proti Slonokoščeni obali[1], ob upoštevanju skupnega predloga visoke predstavnice Unije za zunanje zadeve in varnostno politiko ter Komisije, ob upoštevanju naslednjega: (1) Svet je 29. oktobra 2010 sprejel Sklep 2010/656/SZVP[2] o podaljšanju omejevalnih ukrepov proti Slonokoščeni obali ter razveljavitvi Skupnega stališča 2004/852/SZVP[3]. Uredba (ES) št. 174/2005[4], sprejeta za izvajanje Skupnega stališča 2004/852/SZVP, je podlaga za Sklep 2010/656/SZVP na ravni Unije s prepovedjo zagotavljanja pomoči v zvezi z vojaškimi dejavnostmi v Slonokoščeni obali. (2) Sklep 2012/[…]/SZVP z dne […] spreminja področje uporabe Sklepa 2010/656/SZVP glede na Resolucijo Varnostnega sveta Združenih narodov 2045 (2012) z odpravo omejitev pri zagotavljanju tehnične in finančne pomoči v zvezi z vojaškimi dejavnostmi. Prav tako odpravlja omejitve pri zagotavljanju tehnične in finančne pomoči v zvezi z opremo za notranjo represijo. (3) Ti ukrepi spadajo na področje uporabe Pogodbe o delovanju Evropske unije, zato je predvsem zaradi zagotovitve, da jih bodo gospodarski subjekti v vseh državah članicah enotno uporabljali, za njihovo izvajanje potreben regulativni ukrep na ravni Unije. (4) Uredbo (ES) št. 174/2005 je zato treba ustrezno spremeniti – SPREJEL NASLEDNJO UREDBO: Člen 1 Uredba (ES) št. 174/2005 se spremeni: (1) člen 1 se nadomesti z naslednjim: „Za namene te uredbe ,Odbor za sankcije‘ pomeni Odbor Varnostnega sveta Združenih narodov, ki je bil ustanovljen v skladu z odstavkom 14 Resolucije Varnostnega sveta ZN 1572 (2004).“; (2) člen 2 se razveljavi; (3) člen 3 se nadomesti z naslednjim: „Prepovedano je: (a) prodajati, dobavljati, prenašati ali izvažati opremo iz Priloge I, ki bi se lahko uporabila za notranjo represijo, tudi če po poreklu ni iz Skupnosti, neposredno ali posredno osebam, organizacijam ali organom v Slonokoščeni obali ali za uporabo v tej državi; (b) zavestno in namerno sodelovati v dejavnostih, katerih namen ali učinek je neposredno ali posredno pospeševanje transakcij iz točke (a) tega člena.“; (4) člen 4 se razveljavi; (5) odstavka 1 in 2 člena 4a se nadomestita z naslednjim: „1. Z odstopanjem od člena 3 lahko pristojni organ iz Priloge II države članice, v kateri ima izvoznik ali ponudnik storitev svoj sedež, pod pogoji, ki se mu zdijo ustrezni, dovoli prodajo, dobavo, prenos ali izvoz nesmrtonosne opreme iz Priloge I, ko ugotovi, da je zadevna nesmrtonosna oprema namenjena zgolj zagotavljanju, da varnostne sile Slonokoščene obale pri ohranjanju javnega reda uporabljajo le ustrezno in sorazmerno silo. 2. Z odstopanjem od člena 3 lahko pristojni organ iz Priloge II države članice, v kateri ima izvoznik ali ponudnik storitev svoj sedež, pod pogoji, ki se mu zdijo ustrezni, dovoli prodajo, dobavo, prenos ali izvoz opreme iz Priloge I, ki bi se lahko uporabila za notranjo represijo in ki je namenjena samo za podporo procesu reforme varnostnega sektorja v Slonokoščeni obali.“. Člen 2 Ta uredba začne veljati tretji dan po objavi v Uradnem listu Evropske unije. Ta uredba je v celoti zavezujoča in se neposredno uporablja v vseh državah članicah. V Bruslju, Za Svet Predsednik [1] UL L [2] UL L 285, 30.10.2010, str. 28. [3] UL L 368, 15.12.2004, str. 50. [4] UL L 29, 2.2.2005, str. 5.